text: Prince.
  
  O Prince Jesu onsen aduocaet,
  Sone van Godt den uader almachtich,
  Sone van Maria die Maghet delicaet,
  Nae v menschelijcke natuere wt Dauits saet,
  Ontfanckt met v ooren mijn smeecken clachtich,
  Weest my met den moordenaer oock gedachtich,
  Die in zijn laetste ure niet en quam te laet,
  Want v genade is alsoo crachtich,
  Dat sy alle v wercken te bouen gaet,
  Waerom sal ick dan worden gheheel desperaet,
  Daer die aerde vol is van v genade certeyn,
  Ick sal my tot v keeren nae der Schriftueren raet,
  Want ghy cont my genesen o leuende fonteyn,
  Wascht my van mijn sonden maect my suyuer en reyn,
  En wilt my genesen bouen alle Surgijns,
  Dit roep ick met die thien melaetsche gemeyn,
  O Jesu Dauids Sone ontfermt v mijns.